**Olin mies** (*I Was a Man*) on Barry Mahonin ohjaama yhdysvaltalainen puolidokumentaarinen seksploitaatioelokuva vuodelta 1967. Se perustuu nimillä Anssi Kansas, Ansa Kansas, Kim Kansikas ja Kim Kansas tunnetun amerikansuomalaisen laivakokin elämään ja kuvaa muun muassa tämän matkaa Helsinkiin sukupuolenkorjausleikkaukseen. Elokuva yhdistelee kuvitteellisia erotiikkakohtauksia ja pitkiä cinéma vérité -tyylisiä otoksia Kansasin arkielämästä.

*Olin mies* on esitetty Suomessa muun muassa Elokuva-arkiston näytöksessä Turussa huhtikuussa 2006, 1960-luvun yhdysvaltalaisia seksielokuvia esitelleessä sarjassa, jonka muita elokuvia olivat Irvin Berwickin *Kurkistelijakompleksi* (Strange Compulsion, 1964), Russ Meyerin *Skyscrapers and Brassieres* (1963) ja Warner Rosén *Seksipaholainen* (The Smut Peddler, 1965). Juri Nummelin piti tuolloin elokuvaa toisaalta kiinnostavana, toisaalta harvinaisen tylsänä. Hänestä monet kohtaukset ovat täysin motivoimattomia ja turhia, koska niitä joko ei selitetä kunnolla tai sitten niitä selitetään liikaa.

Taustaa
-------

Elokuva sai Suomen teattereissa ensi-iltansa 10. marraskuuta 1967. Kim Kansas itse oli vieraana Suomen teatterinäytöksissä. Näihin aikoihin Kansasista tuli transsukupuolisuutensa takia jonkinlainen sensaatio Suomen aikakauslehdissä, jotka 1960-luvulla nostivat esiin monia seksuaalisuuteen liittyviä tabuja. Ensimmäisenä aiheeseen tarttui *Hymy*-lehti, ja *Koti-Posti* julkaisi marraskuussa 1967 jutun "Muuan ihmiskohtalo: – Muutuin naiseksi, kertoo merimies Anssi Kansas." *Apu*-lehti julkaisi tammikuussa 1968 "yksinoikeudella" Kansasin kaksiosaisen elämäkertajutun. Vuonna 1971 Kim Kansas julkaisi elämäntarinansa omakustanteisena kirjana nimeltä *Juopa*.

Kim Kansas tuotti niinikään vuonna 1967 julkaistun Bing Jung -nimisen ohjaajan pitkän elokuvan, farssin nimeltä *Peilileikki* (*Mirror Game*), jonka pääosaa hän näytteli itse ja muissa osissa olivat muun muassa New Yorkissa asuneet kirjeenvaihtaja Jussi Himanka ja oopperalaulaja Kalle Ruusunen. Elokuva sai Suomessa ensi-iltansa Helsingin Joukolassa toukokuussa 1968. Myös sen markkinoinnissa käytettiin mainoslausetta "Kim Kansas – ennen mies nyt nainen!".

Lähteet
-------

1. ↑  Kim Kansas Elonetissä.
2. ↑  Rautsi, Ilja: I Was a Man (1967) *Elitisti*.  11.10.2005. Viitattu 5.4.2024.
3. 1 2  Nummelin, Juri: Olin vapaamielinen roskaelokuvien ohjaaja *Yle (Internet Archive)*.  3.5.2006. Viitattu 5.4.2024.
4. ↑  Vanhoja seksielokuvia Thaliassa.  *Turun Sanomat*, 24.04.2006. Artikkelin verkkoversio. Viitattu 5.4.2024.
5. ↑  *Olin mies* Elonet.  , Esitystiedot.
6. 1 2  Ame­rik­ka­lais-suo­ma­lais­ta seksp­loi­taa­tio­ta Oulussa.  *Kaleva*, 4.4.2006. Artikkelin verkkoversio. Viitattu 6.4.2024.
7. ↑  Muuan ihmiskohtalo: - Muutuin naiseksi, kertoo merimies Anssi Kansas. (Koti-Postin mainos.) *Helsingin Sanomat*, 24.11.1967, s. 21. Näköislehti (maksullinen).
8. ↑  Tämän voitte lukea vain Avusta. (Apu-lehden mainos.) *Helsingin Sanomat*, s. 15. Näköislehti (maksullinen).
9. ↑  Juopa *finna.fi*. Viitattu 5.4.2024.
10. ↑  *Mirror Game* Elonet.
11. ↑  Himanka ja Ruusunen Kim Kansasin filmiin.  *Helsingin Sanomat*, 17.3.1968, s. 10. Näköislehti (maksullinen).
12. ↑  Peilileikki. (Elokuvailmoitus.) *Helsingin Sanomat*, 10.5.1968, s. 46. Näköislehti (maksullinen).